Id-Direttiva tal-Kummissjoni 2003/7/KE
ta’ l-24 ta’ Jannar 2003
li temenda l-kondizzjonijiet għall-awtorizzazzjoni ta’ canthaxanthin f’għalf skond id-Direttiva tal-Kunsill 70/524/KEE
(Test b’relevanza għall-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 70/524/KEE tat-23 ta’ Novembru 1970 dwar addittivi ma’ għalf [1], kif emendata l-aħħar bir-Regolament (KE) Nru 1756/2002 [2], u partikolarment l-Artikolu 9r tagħha,
Billi:
(1) Skond id-Direttiva 70/524/KEE l-addittiv canthaxanthin huwa awtorizzat b’ċerti kondizzjonijiet.
(2) Fl-1997 il-Kumitat Xjentifiku fuq l-Ikel (KXI) stabbilixxa li t-teħid aċċettabbli kuljum (TAK) tal-canthaxanthin għall-bniedem jista’ jiġi stabbilit sa 0.03 mg/kg tal-piż tal-ġisem.
(3) Fl-isfond tar-reviżjoni tal-KXI tat-TAK, il-Kumitat Xjentifiku fuq in-Nutriment ta’ l-Annimali (KXNA) irreveda l-livelli ta’ canthaxanthin fl-għalf għas-salmonidi, kapuċelli u tiġieġ tal-bajd biex jiżgura sigurtà għall-konsumatur. KXNA iddikjara li s-sigurtà tal-konsumatur tkun assigurata billi jiġu stabbiliti l-ogħla konċentrazzjonijiet ta’ canthaxanthin ta’ 25 mg/kg ta’ għalf għal salmonidi u kapuċelli u ta’ 8 mg/kg ta’ għalf għat-tiġieġ tal-bajd.
(4) L-awtorizzazzjonijiet preżenti ta’ canthaxanthin jinħtieġu jiġu emendati biex jipprovdu protezzjoni akbar għal saħħet il-konsumaturi.
(5) Il-miżuri li hemm provdut dwarhom f’din id-Direttiva huma skond il-fehma tal-Kumitat Permanenti fuq il-Katina Alimentari u Saħħa ta’ l-Annimali,
ADOTTAT DIN ID-DIRETTIVA:
L-Artikolu 1
Il-kondizzjonijiet għall-awtorizzazzjoni ta’ canthaxanthin (E 161g) f’għalf huma emendati skond in-noti fl-Anness ta’ din id-Direttiva.
L-Artikolu 2
L-Istati Membri għandhom idaħħlu fis-seħħ il-liġijiet, regolamenti u dispożizzjonijiet amministrattivi meħtieġa biex ikunu konformi ma’ din id-Direttiva mhux aktar tard mill-1 ta’ Settembru 2003. Għandhom jgħarrfu minnufih lill-Kummissjoni dwarhom.
Għandhom japplikaw dawk id-dispożizzjonijiet mill-1 ta’ Diċembru 2003.
Meta Stati Membri jadottaw dawn il-miżuri, għandu jkollhom riferenza għal din id-Direttiva jew ikollhom magħhom din ir-riferenza mal-pubblikazzjoni uffiċjali tagħhom. Il-proċedura biex issir din ir-riferenza għandha tiġi adottata mill-Istati Membri.
L-Istati Membri għandhom jikkomunikaw lill-Kummissjoni t-testi tad-dispożizzjonijiet fil-liġijiet nazzjonali li huma jadottaw fil-qasam kopert b’din id-Direttiva.
L-Artikolu 3
Din id-Direttiva għandha tidħol fis-seħħ fl-20 jum wara dak tal-pubblikazzjoni tagħha fil-Ġurnal Uffiċjali tal-Komunitajiet Ewropej.
Magħmula fi Brussel, fl-24 ta’ Jannar 2003.